
MANIFEST 21 GENER 2012
Bona nit pares i mares, mestres, professors i professores, alumnes, personal d’administració i serveis, ciutadans i ciutadanes....

SOM L’ESCOLA PÚBLICA I ESTEM ACÍ PER DEFENSAR-LA!!

Novament estem ací milers de persones per a defensar l’escola pública de les retallades que el govern valencià ens està imposant i que ens està duent a una situació insostenible. La crisis econòmica hui ho emmascara tot però ja fa molts anys que la Plataforma en defensa del l’Ensenyament Públic ha vingut denunciant les contínues agressions que pateix l’escola pública resultat de la falta d’inversió i de voluntat política per defensar-la. Així les comunitats educatives ens hem acostumat a que la política educativa del govern valencià augmente la ràtio a les aules, retalle grups, elimine programes d’atenció a la diversitat, no cobrisca en temps i forma les baixes de professorat, no pague les despeses de funcionament als centres, reduisca les partides pressupostàries, no pague als nostres fills i filles les beques de menjador,  ni tampoc les de secundària, que els nostres centres estiguen bruts per culpa de retallar al personal de neteja, que les línies en valencià es tambalegen i que el salari i els drets del professorat siga l’excusa per a reduir el dèficit i eixir de la crisi.
Com si nosaltres, l’escola pública, tinguérem la culpa de la crisi i del dèficit. Que no ens enganyen, l’únic culpable de la crisi al País Valencià la té el govern valencià, que ha dilapidat els nostres impostos en una política econòmica desastrosa. Han tirat els nostres diners en projectes ruïnosos: des de Terra Mítica a l’Aeroport sense avions de Castelló, passant per la Fòrmula 1, la Copa Amèrica, la Ciutat de la Llum, els sobrecostos en la construcció de centres educatius, etc. Han desmantellat els recursos financers propis com la CAM, Bancaixa o el Banc de València. Tot el que han tocat ho han arruïnat. I damunt s’han enriquit a costa nostra. Us sonen els casos de corrupció com Gürtel, Emarsa o els contractes milionaris amb Urdangarín i l’Institut Nóos?
ENS HAN ROBAT I ENS CONTINUEN ROBANT I NO HO CONSENTIREM NI UN MINUT MÉS. JA ESTÀ BÉ DE LLADRES I DE CORRUPTES!

A nosaltres no ens enganyen. Volen desmantellar els serveis públics i ho volen fer per a privatitzar-los i la crisi és l’excusa perfecta per a fer-ho. Volen fomentar un model d’escola privada i elitista, ..... Estem davant d’una escalada de privatització sense precedents i per a fer-ho necessiten desmantellar la xarxa pública i desviar l’alumnat cap a la concertada. Això i no una altra cosa són els Centres d’Iniciativa Social, que s’ha inventat la Conselleria d’Educació i que començaran a construir enguany si no ho impedim amb la cessió del sòl públic per a construir centres privats, com hem denunciat tantes i tantes vegades des de la Plataforma.
Els centres educatius públics estan pràcticament paralitzats perquè la Conselleria no abona les despeses de manteniment i no tenim diners per a pagar la llum, aigua, calefacció o telèfon. No tenim diners ni per a comprar bolígrafs! La Conselleria només cobrirà una part de les baixes de professorat, no s’estan pagant les beques de menjador, ni les ajudes per als llibres de text. Tenim menys professorat i més alumnat, que està cada vegada més massificat en les aules, i molts encara estudien en barracons i molts encara no poden estudiar en valencià. Els nostres fills i filles no es mereixen este tipus d’escola, no és el model d’escola lluita pel que lluitem pares i mares, professorat, alumnat, personal d’administració, ciutadans i ciutadanes.
DONCS BÉ, ESTEM ACÍ PER A DIR QUE JA ESTÀ BÉ DE TOT AÇÒ I QUE VOLEM MÉS INVERSIÓ, MÉS QUALITAT, MÉS VALENCIÀ I MÉS DIGNITAT.
Volem més inversió en l’escola pública per a tindre més recursos per atendre l’alumnat com es mereix; per a tindre les millors plantilles de professorat per atendre l’alumnat. Volem més inversió per a garantir la gratuïtat del menjador, del transport i del material escolar; i per a tindre més centres públics que atenguen la demanda de l’alumnat, una xarxa de centres d’educació infantil pública i l’eliminació dels barracons.  

Volem més qualitat i per això exigim la finalització de les retallades en educació, la desmassificació de les aules, la dotació dels recursos materials necessaris i la posada en marxa de polítiques consensuades per a reduir els alts índex de fracàs escolar que patim.

Volem més valencià perquè l’alumnat té dret a estudiar en la seua llengua i l’administració té l’obligació d’atendre aquesta demanda, des d’infantil fins a la universitat. Volem un pla plurilingüe que no discrimine el valencià sinó que servisca perquè tot l’alumnat domine les dues llengües oficials en igualtat de condicions i n’aprenga una o més d’estrangera.

I, finalment, volem més dignitat, perquè ja està bé que alguns càrrecs institucionals insulten el professorat i desprestigien l’escola pública amb les seues declaracions. L’alumnat d’ara és la societat del futur i cal respectar i dignificar la institució educativa i els professionals que hi treballen. I volem més dignitat perquè és un dret dels nostres fills i filles poder estudiar en una escola pública i de qualitat.
Aquest és el nostre model d’escola i el nostre compromís. L’escola pública és la de tots i totes, la de les igualtats d’oportunitats, la que és gratuïta, la que no adoctrina, la que normalitza el valencià... en definitiva, és la nostra escola i l’hem de defensar.
Ací està tota la comunitat educativa fent costat també al professorat que ha vist com el seu sou i els seus drets es retallen per culpa del decret-llei per a reduir el dèficit i eixir de la crisi. Perquè cal que es retire aquest decret-llei, cal que s’abonen els deutes de la Conselleria amb els centres i cal posar fi a les retallades en l’ensenyament. Aquestes són les reivindicacions de la comunitat educativa.
I així li ho diem a la nova consellera d’educació i així li ho exigim: que atenga les nostres reivindicacions, la de la comunitat educativa, que escolte el clam dels milers de persones que estem ací i que invertisca més, que potencie el valencià, que treballe per la qualitat i dignifique  l’ensenyament públic.
PERQUÈ SI NO RECTIFICA LA POLÍTICA QUE ESTÀ DUENT EL GOVERN VALENCIÀ ACÍ ENS TINDRÀ TOTES LES VEGADES QUE CALGA.
Bona nit i endavant. 


